ບັນດາ​ປະ​ເທດ​​ ເອ​ເຊຍ​ຕາ​ເວັນ​ອອກສຽງ​ໃຕ້ ຖື​ເບົາ​ຄວາມ​ສຳຄັນ ຂອງ​​ເນື້ອ​ທີ່ປ່າ​ໄມ້​ (ວີດີໂອ)
ບັນດາປະ​ເທດ ຢູ່ລຸ່ມແມ່ນ້ຳຂອງ ​ກຳລັງ​ສ່ຽງ​ຕໍ່​ການ​ສູນ​ເສຍ ຕົ້ນ​ໄມ້​ຂອງ​ ພວກ​ຕົນ ທີ່​ຍັງ​ເຫຼືອຢູ່ນັ້ນ​​​ໄປ ​ໃນຈຳນວນ 1 ສ່ວນ 3 ພາຍ​ໃນ 20 ​ປີຂ້າງໜ້າ.
ລາຍງານສະບັບໜຶ່ງຈາກ ກອງທຶນໂລກເພື່ອທຳມະຊາດ ຫຼື ບັນດາປະເທດເອເຊຍຕາເວັນອອກສຽງໃຕ້ ຖືເບົາຄວາມສຳຄັນ ຂອງເນື້ອທີ່ປ່າໄມ້ ຂອງປະເທດ ແລະ ກຳລັງສ່ຽງຕໍ່ການສູນເສຍ ຕົ້ນໄມ້ຂອງພວກຕົນທີ່ຍັງເຫຼືອຢູ່ນັ້ນໄປ ໃນຈຳນວນ 1 ສ່ວນ 3 ພາຍໃນປີ 2030 ຜູ້ສື່ຂ່າວວີໂອເອ ພະແນກຮຽນພາສາອັງກິດ ຫຼື VOA Learning English Alex Villearreal ມີລາຍງານກ່ຽວກັບເລື້ອງນີ້ ຊຶ່ງ ໄຊຈະເລີນສຸກ ຈະນຳມາສະເໜີທ່ານ ບົດລາຍງານສະບັບນີ້ກ່າວວ່າ ຂົງເຂດຕອນລຸ່ມຂອງແມ່ນ້ຳຂອງ ໃນເອເຊຍຕາເວັນອອກ ສຽງໃຕ້ນັ້ນ ອາດສາມາດສູນເສຍ ປ່າໄມ້ທຳມະຊາດຂອງຕົນໄປ ໃນເນື້ອທີ່ ໜຶ່ງສ່ວນສາມ ພາຍໃນ 20 ປີຂ້າງໜ້ານີ້ ເຫດຜົນສຳຫລັບເລື້ອງນີ້ ນັກຊ່ຽວຊານດ້ານປ່າໄມ້ຫຼາຍຄົນ ກ່າວວ່າ ແມ່ນເປັນຍ້ອນ ບັນດາລັດຖະບານໃນຂົງເຂດດັ່ງກ່າວ ຕີລາຄາຕ່ຳ ຫລື ຖືເບົາ ຄວາມສຳຄັນ ຂອງປ່າໄມ້ຂອງພວກຕົນ ບົດລາຍງານຈາກ ກອງທຶນໂລກເພື່ອທຳມະຊາດ ຫຼື Worldwide Fund for Nature ເອີ້ນວ່າ  ບົດລາຍງານນີ້ເວົ້າວ່າ ລະຫວ່າງປີ 1973 ຫາ 2009 ບັນດາປະເທດຢູ່ໃນເຂດຕອນລຸ່ມຂອງແມ່ນ້ຳຂອງ ໄດ້ຕັດປ່າໄມ້ ຂອງ ພວກເຂົາເຈົ້າລົງ ໃນເນື້ອທີ່ເກືອບຮອດໜຶ່ງສ່ວນສາມ ເພື່ອບຸກເບີກພື້ນທີ່ ສຳຫລັບການ ກະເສດ ແລະ ຕັດເອົາໄມ້ທ່ອນ ບົດລາຍງານກ່າວວ່າ ປະເທດມຽນມາ ກຳປູເຈຍ ແລະ ລາວ ໄດ້ສູນເສຍເນື້ອທີ່ປ່າໄມ້ຂອງ ພວກເຂົາເຈົ້າໄປ ຫຼາຍກວ່າ 20 ເປີເຊັນ ສ່ວນ ປະເທດໄທ ແລະ ຫວຽດນາມ ໄດ້ຕັດຕົ້ນ ໄມ້ຂອງພວກເຂົາເຈົ້າລົງ ຫຼາຍກວ່າ 40 ເປີເຊັນ ຫຼື   ໄດ້ ຫລຸດລົງຈາກ 70 ເປີເຊັນ ມາເຫຼືອພຽງ 20 ເປີເຊັນ ຂອງຈຳນວນເນື້ອທີ່ປ່າທັງໝົດ ປ່າໄມ້ຫຼັກ ແມ່ນເຂດປ່າໄມ້ ທີ່ມີເນື້ອທີ່ 3 ກິໂລແມັດມົນທົນຢ່າງຕໍ່ເນື່ອງ ກຸ່ມຮັກສາສະພາບແວດລ້ອມ Worldwide Fund for Nature ກ່າວວ່າ ອັດຕາການຕັດ ໄມ້ທຳລາຍປ່າ ແມ່ນກຳລັງເພີ້ມຂຶ້ນ ກຸ່ມດັ່ງກ່າວເວົ້າວ່າ ປະເທດເຫຼົ່ານັ້ນມີຄວາມສ່ຽງທີ່ຈະ ສູນເສຍ ໜຶ່ງສ່ວນສາມ ຂອງຕົ້ນໄມ້ທີ່ຍັງເຫຼືອຢູ່ ຂອງພວກເຂົາເຈົ້າໄປ ພາຍໃນປີ 2030 ທ່ານ Geoffrey Blate ເປັນທີ່ປຶກສາຝ່າຍນິເວດສາດ ປະຈຳພາກພື້ນ ຂອງກອງທຶນໂລກເພື່ອທຳມະຊາດ ຫຼື Worldwide Fund for Nature ຢູ່ບາງກອກ ທ່ານໄດ້ຊ່ອຍຂຽນບົດລາຍງານນີ້ ທ່ານກ່າວວ່າ ໂດຍລວມແລ້ວ ຈຳນວນປ່າໄມ້ທີ່ໄດ້ຖືກຖາງແລະບຸກເບີກອອກໄປຫຼາຍທີ່ສຸດ ປະກົດວ່າ ໄດ້ເກີດຂຶ້ນຢູ່ໃນປະເທດທີ່ມີຕົ້ນໄມ້ຫຼາຍກວ່າໝູ່ ກໍຄື ພະມ້າ ທີ່ເອີ້ນເຊັ່ນກັນວ່າ ມຽນມາ ຜົນການຄົ້ນພົບຕ່າງໆຂອງບົດລາຍງານນີ້ ແມ່ນໄດ້ອີງໃສ່ພາບຖ່າຍຕ່າງໆຈາກດາວທຽມ ການຄົ້ນພົບເຫຼົ່ານັ້ນ ຂັດກັນກັບ ການຕີລາຄາຂອງພວກເຈົ້າໜ້າທີ່ ຈາກບັນດາປະເທດທີ່ໄດ້ທຳການສຳຫລວດ ນັກຊ່ຽວຊານປ່າໄມ້ທັງຫຼາຍກ່າວວ່າ ບັນດາປະເທດໃນຂົງເຂດ ບໍ່ໄດ້ໃຫ້ຄວາມສຳຄັນ ຫຼືຄຸນຄ່າ ຢ່າງພຽງພໍ ຕໍ່ປ່າໄມ້ຂອງພວກເຂົາເຈົ້າ ພວກນັກຊ່ຽວຊານກ່າວອີກວ່າ ລັດຖະບານເຫຼົ່ານັ້ນ ພຽງແຕ່ມອງເບິ່ງລາຄາ ໃນທ້ອງຕະຫລາດ ຂອງຊັບພະຍາກອນທຳມະຊາດຕ່າງໆ ທີ່ໄດ້ຂຸດຄົ້ນ ຫຼື ເກັບກ່ຽວອອກມານັ້ນ ແລະນັ້ນບໍ່ໄດ້ລວມທັງ ຄວາມສຳຄັນດ້ານຊີວະສາດ ຂອງປ່າໄມ້ທັງຫຼາຍ ແລະ ຄວາມສາມາດຂອງປ່າໄມ້ ທີ່ຈະປັບປຸງຄຸນນະພາບຂອງນ້ຳ ຢູ່ໃນຫ້ວຍຮ່ອງ ແລະແມ່ນ້ຳລຳທານ ຕ່າງໆ